Document ID: /fineweb-2-swissfilter-quality_10-filterrobots/filtered/01798.jsonl.gz/648

Dail Lyt hänn Schiss, au z Baasel kennt s e Aaschlaag gää.
Drum sotti d Schuggerei doch eppis undernää!
Anderi sinn panisch und verstegge sich dehai –
Miir steen do driiber, wil mir sinn scho dooti Bai.
S richtet Root-grien im Rootliechtviertel nooch am Rhyy
E Voogelreservaat fir Drottwaaramsle yy:
E griene Strich, wo zaigt, bis woo dr Strich deerf goo,
Jä, z Baasel wird halt vyyl fir d Stadtbigrienig doo.
D Prämie wäärde wyter immer schnäller heecher,
Grangg syy isch z dyyr, d Leesig vo Exit ligt do neecher.
Fir d Gsundhait nämme mir als Bilverli und Thee,
Und nid vergässe: «Rire c’est bon pour la santé!»
Dr Noochber Heini isch mit jeedem Bäärg per duu,
Kennt jeedi Alp vo Piz Minschuns bis Col de Cou,
Firstspitz und Pfannestock – doch letschti het är gfluecht,
Und uf jeedre Kaarte dä «Amerikafirst» gsuecht.
Es bschliesst e Gricht, es syyg legaal und nid gemain,
Wenn me em Eric Wäber sait: «Du Naazi-Schwain!»
Si haige daas biroote, gwälzt in vyyle Stunde
…
… Und am Schluss denn au kai bessere Namme gfunde.
Em Trump si Voogel, Sii, dä zwitscheret und twitteret
Mir hänn scho bi de eerschte Deen si Waansinn gwitteret.
Dä Voogel het en fescht im Griff, heert nimm uf schimpfe -
Dää sottsch soffoort mit Voogel-Grippe-Viire impfe!
Als Duurischt, do wott e Schwoob jo allne gfalle.
Drum duet är uf Mallorca bi baar Bierli lalle.
Nach Ibiza fliegt är, wott är s Danzbai schwinge
Und in d Schwyz kunnt är goo Naaziliedli singe.
Dr Baschi speert s Gwartier, s deerf kain dur s Wettstai duure.
Vom Rocheduurm fliegt aim suscht e n Yyszapfe uf d Schnuure!
Är soorgi soo fir sichri Stroosse, gheersch en saage –
Drbyy wott äär nur ungsteert Pokemon go jaage.
S duet sich bim Röbi Koller ain als Schwaarz verkauffe,
Drbyy git s gueti Moorekepf doch numme z Lauffe.
So eppis goot nur doo, z Ameerikaa wäär s Gift,
Wil d Schuggerei deert jo no gäärn in s Schwaarze drifft.
Mit schweerem Häärze isch dr Leerer Boonestange
Zu dääre Fachstell geege Islamismus gange:
«E Schieler macht mer Angscht, do isch doch mee drbyy!
Dr Maxli mecht emool Laschtwaagefaarer syy.»
Uns gfallt s nimm uf dr Stross, miir sinn doo nid elai,
Luter Burkas, isch daas no bi uns dehai?
Die Fundis finde, alli andere syyge Drägg –
Zem Gligg sinn äntlig die Blakaat wiider ewägg!
Die Pokemon sinn dangg me Jagd-Spiil wider in.
Baasel Duurismus zaigt, ass die jetz gfäärlig sinn.
So Dierli, wo sich rääche – miir dien daas seer schetze:
S kennt Mool e Häärde schwaarzi Schooff dr Blocher hetze.
Die Biirgerligge z Baasel hänn grad aafoo schwelge,
Wo si sich voorgstellt hänn, e soo ne Boygroup-Helge ...
Nur kaa me s Gwicht vo soo me Bild – do draa muesch dängge –
Nid am ne soonig dürre Näägeli uffhängge.
Uff s Mool het s aafo räägne, wie no nie uf Äärde.
Us Muttenz-Dorf do gseesch e glai Venedig wäärde.
Dä Rääge zaigt, dass es sogaar d Naduur verstoot,
Ass es mit em Baaselbiet dr Bach ab goot.
S bewäärbe sich vyyl Länder vo dr ganze Äärde,
Hinter «America first» doch no «second» z wäärde.
Und mit däm gmainsame Konzäärt vo zwaite Gyyge,
Bringe mir vilicht die eerschti bald zem Schwyyge.
D Leererin, die schimpft, wo si dr Thescht zrugg git:
«Loos, Maxli, daas wo duu do schrybsch stimmt aifach nid!»
No sait dä fräch: «Doo ligt doch glyych e Säggser drin!
Wil das jo glaar alternativi Faggte sinn!»
Dr Trump isch au als Süüschee s Bescht wo s jee het s git s.
Jeedi Beweegig, jeedes Wort – e schlächte Witz.
Doch wenn mir numme greele, joomere und nyt mache,
Blybt uns denn zimlig glyy au sicher nyt me z lache.
Dr Chrigu Heitz vom FC Nänzdoorf-Hinterpflutte,
Dä waiss sogaar, uf weeles Gool ass är mues schutte!
Är drifft s zwoor sälte, doch bald spiilt är, me glaubt s nid,
Dangg Inländervorrang in dr Nati mit.